《陈芷云先生以诗约游龙泉岩赋此代简》
清代·郑国藩

忆昔读君龙岩诗，烟云满纸神为驰。十载论交在文字，几回云树想丰仪。

门前喜赋高轩过，古道照人光入座。赠我新诗邀我游，扫苔欲索山灵和。

龙岩襄毅旧游处，过客磨崖多奇句。上头况有崔灏题，任是太白敢轻污。

闻君游集诗正编，樗散肯收老郑虔。虚怀待下陈蕃榻，拊髀谁著祖生鞭。

四顾神州烟尘起，闭户缨冠无一是。与君试作方外游，结邻合在桃源里。

桃源避秦亦寓言，世间岂有天外天。但向白云深处去，山林小隐即神仙。

龙岩地僻红尘隔，终古惟见万山碧。管弦觞咏集胜流，梓泽兰亭已陈迹。

翻得山歌却赠君，留待他年铭陋室。

作者简介：郑国藩（一八五七—一九三七），字晓屏，号似园老人。潮州人。清光绪年间拔贡。曾执教于汕头岭东同文学堂、潮州金山书院，民国七年（一九一八）出任广东省立金山中学代理校长。有《似园文存》三册。郑国藩诗，以民国二十四年（一九三五）其学生杨世泽、蔡丹铭所辑《似园文存》中《似园老人佚存诗稿汇钞》为底本。